6 En hierdie woorde wat ek vandag vir jou voorskryf, moet jy op jou hart dra. 7 Herhaal dit vir jou kinders en praat met hulle daaroor wanneer jy in jou huis sit en wanneer jy op pad is, wanneer jy gaan lê en wanneer jy opstaan. Deut. 6:6-7 BDV
In hierdie hoofstuk vind ons die Joodse geloofsbelydenis, die sogenaamde Shema: “Luister Israel, die Here is ons God, die Here alleen.” Dan sê die Here hulle mag dit nooit vergeet nie. Dit moet in hulle harte wees en in hulle gesprekke. Dit moet in hulle dade wees (“bind dit op jou hand”) en in hulle gedagtes (“dra dit op jou voorkop”). Om hulle hieraan te herinner, dra Jode by gebedstye tefillin, gebedsrieme om die hand en ‘n leer-houertjie op die voorkop, met die woorde van die Shema daarin. Hulle heg ook ‘n mezuzah aan hul deurposte, wat eweneens hierdie woorde in Hebreeus bevat.
Moenie God se woorde vergeet nie, hoor! Maak erns daarmee om die Bybel gereeld te lees. Bedink dit deur jou dag, sodat jy dit kan verstaan. Memoriseer wat jy kan. Herinner jouself daaraan deur Skrifverse om jou: teen jou muur, op jou yskas, in jou dagboek. Noem dit in jou gesprekke. Die Skrif is nie net gewone woorde nie, né, dis goddelike woorde. Dit gee jou lewe!